รัฐเก็บรายได้ครึ่งปีเกินเป้า 10%
นโยบายรถยนต์คันแรกและภาษีสรรพากร ดันรายได้รัฐบาลครึ่งปีงบประมาณ สูงกว่าเป้าหมาย 10.7%
11 เม.ย. 2556

นโยบายรถยนต์คันแรกและภาษีสรรพากร ดันรายได้รัฐบาลครึ่งปีงบประมาณ สูงกว่าเป้าหมาย 10.7%
นายสมชัย สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ในเดือนมีนาคม 2556 รัฐบาลจัดเก็บรายได้สุทธิจำนวน 151,037 ล้านบาท สูงกว่าประมาณการ 1,878 ล้านบาท หรือ 1.3% โดยสาเหตุสำคัญมาจากภาษีเงินได้บุคคลธรรมดาจัดเก็บได้สูงกว่าประมาณการ เป็นผลจากรายได้ภาคครัวเรือนที่เพิ่มขึ้นตามการขยายตัวของเศรษฐกิจ ประกอบกับภาษีรถยนต์จัดเก็บได้สูงกว่าประมาณการสืบเนื่องจากโครงการรถยนต์ใหม่คันแรกเป็นสำคัญ
ส่งผลให้ในช่วงครึ่งแรกของปีงบประมาณ 2556 (ตุลาคม 2555 – มีนาคม 2556) รัฐบาลจัดเก็บรายได้สุทธิ 978,834 ล้านบาท สูงกว่าเป้าหมาย 94,856 ล้านบาท หรือ 10.7% จากการจัดเก็บรายได้ของ 3 กรมจัดเก็บภาษีสังกัดกระทรวงการคลังที่สูงกว่าเป้าหมาย 59,922 ล้านบาท หรือ 6.4% โดยมีสาเหตุสำคัญจากภาษีรถยนต์ ภาษีเงินได้บุคคลธรรมดา ภาษีมูลค่าเพิ่ม และภาษีธุรกิจเฉพาะที่จัดเก็บได้สูงกว่าเป้าหมาย บ่งชี้ถึงอุปสงค์ภายในประเทศ รายได้ภาคครัวเรือน และภาคอสังหาริมทรัพย์ที่ขยายตัวอย่างต่อเนื่อง
นอกจากนี้ การจัดเก็บรายได้ของหน่วยงานอื่นและการนำส่งรายได้รัฐวิสาหกิจที่สูงกว่าเป้าหมาย 41,871 ล้านบาท และ 5,776 ล้านบาท หรือ 78.0% และ 12.8~ ตามลำดับ อีกด้วย
นายสมชัย กล่าวว่า จากมาตรการสนับสนุนการเติบโตทางเศรษฐกิจของรัฐบาลในช่วงที่ผ่านมา ส่งผลให้ภาวะเศรษฐกิจในประเทศขยายตัวอย่างต่อเนื่อง โดยเฉพาะอย่างยิ่งอุปสงค์ภายในประเทศ ทำให้มั่นใจว่าในปีงบประมาณ 2556 รัฐบาลจะสามารถจัดเก็บรายได้ตามเป้าหมายที่ 2.1 ล้านล้านบาท